עמירם גולדבלום

ביוגרפיה

גולדבלום נולד בראש פינה, בן לתמר ונתן גולדבלום, בקטריולוג ישראלי, יוצר החיסון נגד שיתוק ילדים בישראל וחתן פרס ישראל למדעי החיים לשנת 1988. אמו הייתה חברה בתנועת הנוער של בית"ר ובאצ"ל. החונך שלה היה אליהו מרידור. במהלך מלחמת העצמאות עברה המשפחה לחיפה.

קריירה אקדמית

גולדבלום למד פיזיקה וכימיה באוניברסיטה העברית, ועם מוריו נמנו ארנסט דוד ברגמן ורפאל משולם. לאחר מכן סיים באוניברסיטה העברית דוקטורט בכימיה אורגנית. המשיך לפוסט דוקטורט בפריז ובקליפורניה. בשנים 1970–1979 שימש (בשם "עמירם אילון") קריין חדשות ומגיש תוכנית ג'אז ומוזיקה קלאסית ב"קול ישראל". במלחמת יום הכיפורים לחם בחזית הדרומית במסגרת גדוד חרמ"ש 86 שסופח לחטיבה 460, ובין השאר השתתף בקרב העיר סואץ.
בשנת 1979 הצטרף לסגל האוניברסיטה העברית. בשנת 1989 מונה לפרופסור חבר לכימיה תרופתית, ובשנת 2010 קודם לדרגת פרופסור מן המניין. מחקרו מתמקד במציאת תרופות חדשות למחלת הסרטן ולמחלת אלצהיימר. בשנת 2014 פרש לגמלאות כפרופסור אמריטוס. פיתח אלגוריתם (Iterative Stochastic Elimination) לפתרון בעיות קומבינטוריות מורכבות בפיתוח תרופות. נמנה עם המייסדים והדירקטורים של שתי חברות הזנק, סנסוטרייד ופפטיקום, שהוקמו על בסיס מחקריו. בשנת 2000 זכה בפרס, על מאמר בכימיה חישובית שפרסם יחד עם תלמידו, מאיר גליק. נמנה עם יוזמי צירופה של ישראל למיזם SESAME  לשיתוף פעולה מחקרי בין מדינות המזרח התיכון.
ב-13 ביולי 2008 שידרה חברת החדשות של ערוץ 2 ידיעה המייחסת לגולדבלום מעורבות בהחזרה למחלקתו של דוקטורנט שהורשע בחברות בארגון טרור. גולדבלום הגיש תביעת דיבה, ובפשרה שהושגה הוסכם שחברת החדשות תפרסם הבהרה לפיה הידיעה שגויה, ותתנצל על שידורה. לאחר שערוץ 7 פרסם ידיעה הנסמכת על המידע השגוי שפורסם בערוץ 2, הגיש גולדבלום תביעת דיבה גם נגדו, ובפשרה שהושגה הוסכם ש"ערוץ 7" יפצה את גולדבלום ויפרסם התנצלות.

פעילות פוליטית

גולדבלום נמנה עם מייסדי תנועת "שלום עכשיו", שימש פעיל מרכזי בתנועה, וכיהן כדוברהּ במשך 20 שנים, החל מ-1980. בשנת 1983 צעד לצד אמיל גרינצווייג בהפגנה שבה נרצח.
הוא חבר במועצה הבינלאומית של הקרן החדשה לישראל ובוועד הציבורי לסיוע הומניטרי לעם הסורי.
בבחירות לכנסת ה-18 הוצב במקום ה-95 ברשימת התנועה החדשה מרצ, ובבחירות לכנסת ה-19 הוצב במקום ה-87.
גולדבלום ידוע כמבקר חריף של ההתנחלויות. ב-2 באוקטובר 2015, בעקבות רצח בני הזוג הנקין בפיגוע ירי, פרסם סטטוס בפייסבוק המכנה את המתנחלים "חיילי טרור" ומציע לאסור בחוק את גידול הילדים בהן. באותו סטטוס גינה את הדת היהודית, שלדבריו "מחסלת את כולנו".
במרץ 2015 כתב, במסגרת דיון בפייסבוק על פעילות תנועת "אם תרצו" באוניברסיטה, "אם תרצו התנועה הפשיסטית והמציירת פוסטרים בסגנון נאצי". במחאה על כך הפריעו אנשי "אם תרצו" לשיעור שלו באוניברסיטה, ובעקבות זאת השעתה האוניברסיטה את פעילות תא הסטודנטים של "אם תרצו" למשך חודש.
בדצמבר 2015 העלה גולדבלום לפייסבוק פוסט שבו תמונתה של שרת המשפטים איילת שקד כשידיה נוטפות דם ועליה תמונה של גופות. בפוסט כתב "אילת שקד - ידיך דמים מלאו!", וזאת משום שלדבריו יהודי שמכר נשק לרוצחים בסיירה לאון ובדרום אמריקה תרם לקמפיין הפריימריז שלה. בשנת 2017 כתב עמירם בפייסבוק ש"כל מתנחל הוא טרוריסט בהגדרה".
במאי 2019 קרא בתגובית באתר "הארץ" לאנשי אם תרצו "כלבים נאצים" וכתב: "..מעכשיו אני מתחייב – אצלם כל חלאה של אם תרצו בקמפוסים שבהם אני מסתובב ואפרסם – ככל האפשר עם שמות. שהמורים יידעו את מי אסור לקבל ללימודים מתקדמים". אמירתו הגיעה להנהלת האוניברסיטה העברית שגינתה את הדברים.
ביולי 2019 העלה גולדבלום לפייסבוק פוסט שבו כתב: "קלגסי מדינת האפרטהייד ישראל מחסלים בשטח איי הפלסטיני בית של עלובי חיים פלסטיניים בשיטה חדישה", בהמשך כתב "אני מקווה שהבית יקום את דמו מהמהרסים ומנותני ההוראה", בתגובה לפוסט של עצמו קרא גולדבלום כי "אילו היה אלוהים הוא היה אמור להוריד מכת ברק על המחבלים היהודים שהרסו את הבית".

משפחתו

גולדבלום היה נשוי לישראלה (לבית ויינשטיין) משנת 1967 ועד מותה ב-2006, ולזוג נולדו שני ילדים. אחד מילדיו, דן, שירת בסיירת מטכ"ל ונפצע קשה באסון צאלים ב'. בתו, מאיה, שירתה אף היא בסיירת מטכ"ל. נישא בשנית לעידית עמיחי. על שמה של ישראלה גולדבלום הוקמה "קרן ישראלה".